SKRIFTLIG FORESPØRGSEL P-1379/00

af Ari Vatanen (PPE-DE) til Kommissionen

(27. april 2000)

Om: Grænseoverskridende samarbejde mellem EU og Rusland

Ved landegrænsen mellem Den Europæiske Union og Rusland findes verdens største forskel i levestandard. Forskellen ses f.eks. ved at sammenligne mit hjem ca. 20 km. fra den nye grænse med mit mors fødehjem, der blev tilbage i det afståede Karelen for næsten 60 år siden. Forskellen i levestandard er som en tidsindstillet bombe, der vil falde i skødet på os, medmindre EU ikke kraftigt satser på samarbejdet i grænseområderne og deres afbalancerede udvikling. Grænseområderne i Unionens nordlige egne er nogle af EU's fjerntliggende områder, som EU alene ifølge traktaten har en særlig forpligtelse til at udvikle (artikel 299, stk. 2).

Til trods for problemets alvor er det problematisk at gennemføre EU-programmer i disse grænseområder, idet resultaterne for 1994-1999 fra Interreg II har vist, at det har været særdeles kompliceret at få koordineret Interreg-programmet med andre EU-programmer for tredjelande (såsom Tacis). Ifølge myndighederne i grænseområderne er det største problem, at Interreg-programmerne er programbaserede, og at beslutningerne træffes på regionalt plan, mens beslutningerne vedrørende Tacis-CBC-programmet træffes i Bruxelles, og at det er ikke programbaseret.

For at løse problemet har grænseområderne mellem EU og Rusland oprettet Euregio Karelia til at koordinere det grænseoverskridende samarbejde. Målet er, at Euregio Karelia kunne være et pilotprojekt, hvor Euregios forvaltningskomité vil kunne træffe beslutninger om begge programmer på grundlag af programmerne. Forsøget med Euregio Karelia vil forbedre virkningen af EU-programmerne i grænseområderne mellem EU og Rusland.

Kommissær Michael Barnier oplyste under sin mundtlige høring i Parlamentet, at han betragter koordineringen af Interreg- og Tacis-programmerne som Unionens centrale målsætning. Er dette hele Kommissionens holdning? Hvordan vil Kommissionen lette det grænseoverskridende samarbejde mellem EU og Rusland? Hvordan vil Kommissionen forholde sig til det forsøg, som Euregio Karelia har foreslået?

Svar afgivet på Kommissionens vegne af Michel Barnier

(6. juni 2000)

Som angivet i meddelelsen Strategiske mål 2000 2005(1) af marts 2000 lægger Kommissionen særlig vægt på at styrke samarbejdet med Rusland.

I strukturfondene kommer dette mål til udtryk i artikel 20 i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(2), hvor det er fastsat, at der skal lægges særlig vægt på en bedre koordinering mellem Interreg og TACIS-programmet.

I retningslinjerne for Interreg III understreger Kommissionen, at der skal etableres en effektiv koordinering og indføres konsekvens mellem Interreg III og TACIS-bistanden især ved, at der udarbejdes operationelle retningslinjer. Desuden henvises der i Rådets forordning (EF, Euratom) nr. 99/2000 af 29. december 1999 om bistand til partnerstater i Østeuropa og Centralasien(3) i forbindelse med TACIS især til grænseoverskridende samarbejde med EF's grænseområder. Kommissionen er defor for tiden ved at forbedre grundlaget for yderligere koordinering mellem Interreg og TACIS, der skal lette samarbejdet mellem Fællesskabet og Rusland.

Som et resultat vil den nuværende koordinering på projekt-niveau blive suppleret med en større grad af konsekvens på programmerings-niveau og med fastsættelse af mål og samarbejdsområder. Ved gennemførelsen af Interreg III kan forvaltningen af små projekter for grænseoverskridende aktiviteter direkte betros til initiativer for grænseoverskridende samarbejde såsom Euregios.

I betragtning af disse overvejelser vil Kommissionen tage hensyn til eksempler på grænseoverskridende samarbejde såsom Euregio Karelia.

(1) EFT C 81 af 21.3.2000.

(2) EFT L 161 af 26.6.1999.

(3) EFT L 12 af 18.1.2000.